Qoʻshilgan qiymat soligʻi summasi oʻrnini qoplash tartibi toʻgʻrisidagi nizomga oʻzgartirish kiritish haqida
(resolution, 2025-03-11)

Oʻzbekiston Respublikasi Prezidentining “Oʻzbekiston Respublikasi Prezidentining tadbirkorlar bilan toʻrtinchi ochiq muloqotida belgilangan vazifalarni amalga oshirish chora-tadbirlari toʻgʻrisida” 2024-yil 30-avgustdagi PF-132-son qarori ijrosini taʼminlash maqsadida Vazirlar Mahkamasi qaror qiladi: 1. Vazirlar Mahkamasining 2020-yil 14-avgustdagi 489-son qarori bilan tasdiqlangan Qoʻshilgan qiymat soligi summasi oʻrnini qoplash tartibi toʻgʻrisidagi nizomning 14-bandi quyidagi tahrirda bayon etilsin: “14. Bojxona organlari tomonidan real vaqt rejimida elektron axborot almashinuvi vositasida soliq organlariga Oʻzbekiston Respublikasi Soliq kodeksining 133-moddasiga muvofiq tovarlar bojxona chegarasini kesib oʻtganligi toʻgʻrisida taqdim etilgan maʼlumotlar tovarlar eksport qilinganligini tasdiqlash uchun asos boʻladi. Bunda eksport operatsiyalarini tasdiqlovchi hujjatlarni soliq organlariga taqdim etish talab etilmaydi. Eksport operatsiyalari boʻyicha soliq summasi oʻrnini qoplash toʻgʻrisidagi arizaga quyidagi hujjat va maʼlumotlar ilova qilinadi: ushbu Nizomga 6-ilovaga muvofiq shakldagi tovarlar eksport qilinganligi hamda chet el hamkorlari toʻgʻrisidagi maʼlumotlar; tovarlar eksportga vositachi (ishonchli vakil) orqali vositachilik (topshiriq) shartnomasi boʻyicha realizatsiya qilinganda, eksportni tasdiqlash uchun komitent (ishonch bildiruvchi) tomonidan qoʻshimcha tarzda soliq toʻlovchining vositachi yoki ishonchli vakil bilan tuzilgan vositachilik shartnomasi yoki topshiriq shartnomasi (shartnomaning koʻchirma nusxasi); yoʻlovchilar, bagajlar, yuklar va pochtani xalqaro yoʻnalishda tashish boʻyicha xizmatlar koʻrsatilganda — ushbu Nizomga 5-ilovaga muvofiq shaklda toʻldirilgan yoʻlovchilar, bagajlar, yuklar va pochtani xalqaro yoʻnalishda tashish boʻyicha yagona xalqaro tashish xujjatlari reyestri. Eksport operatsiyalari boʻyicha maʼlumotlar Tashqi savdo operatsiyalarining yagona elektron axborot tizimi hamda soliq va bojxona organlari oʻrtasida axborot almashinuvi tizimida mavjud boʻlmaganda arizaga quyidagi hujjatlar ilova qilinishi talab etiladi: kontrakt (kontraktning belgilangan tartibda tasdiqlangan koʻchirma nusxasi); tovarlarni Oʻzbekiston Respublikasi bojxona hududidan olib chiqish uchun asos boʻlgan bojxona yuk deklaratsiyasi; Oʻzbekiston Respublikasining bojxona hududidan oʻtkazish punktida joylashgan bojxona organining tovarlar ortilgan transport vositalari bojxona chegarasini kesib oʻtganligini tasdiqlovchi belgisi qoʻyilgan tovarning kuzatuv hujjatlari; valyuta tushganligini tasdiqlovchi bank maʼlumotnomasi; tovarlar eksport qilinganligini tasdiqlash uchun amalga oshirilayotgan faoliyatning turiga qarab boshqa hujjatlar”. 2. Oʻzbekiston Respublikasi Soliq qoʻmitasi va Iqtisodiyot va moliya vazirligi huzuridagi Bojxona qoʻmitasi bir oy muddatda ushbu qarorga muvofiq amalga kiritilayotgan oʻzgartirishlardan kelib chiqib, axborot tizimlariga tegishli oʻzgartirishlar kiritish choralarini koʻrsin. 3. Ushbu qarorning bajarilishini nazorat qilish Oʻzbekiston Respublikasi Soliq qoʻmitasi raisi Sh.D. Kudbiyev, Iqtisodiyot va moliya vazirligi xuzuridagi Bojxona qoʻmitasi raisi A.Yu. Mavlonov zimmasiga yuklansin.